SL Uradni list Evropske unije C 222/12

Objava vloge za registracijo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 222/07

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PINTADEAU DE LA DRÔME“

ES-št.: FR-PGI-0005-0546-30.03.2006

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut National de l’Origine et de la Qualité Naslov: 51 rue Anjou 75008 Paris FRANCE Tel. +33 153898000 Faks +33 142255797 E-naslov: info@inao.gouv.fr

2. Vlagatelj:

Naziv: Syndicat de défense du Pintadeau de la Drôme Naslov: ZA La Pimpie 26120 Montelier FRANCE Tel. +33 475601500 Faks +33 475599950 E-naslov: pintadeau.drome2@freesbee.fr Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.1. Sveže meso (in drobovina)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Pintadeau de la Drôme“

4.2 Opis:

„Pintadeau de la Drôme“ je mlada pegatka z naslednjimi značilnostmi:

— vrh prsnice pri mladih pegatkah je upogljiv in neokostenel,

— izhaja iz počasi rastočih ras, za katere je značilno sivo, modrikasto perje s temnima nartoma,

— perutnina s „povprečno“ živo težo, ki ob zakolu znaša 1 750 g (+/– 450 g),

— starost ob zakolu je med 87 in 100 dnevi,

— meso te perutnine je „divje“, kar pomeni, da je manj mastno, izrazitejšega okusa ter čvrstejše in bolj vlaknaste teksture.

Mlade pegatke z označbo „Pintadeau de la Drôme“ se prodajajo sveže, in sicer v več oblikah:

cele: — z odstranjenim črevesjem, nepakirane, — pripravljene za peko, nepakirane ali na pladnju in ovite s folijo;

razkosane: — razkosane in na pladnju ter ovite s folijo ali vakuumsko pakirane, — razkosane in „v razsutem stanju“.

4.3 Geografsko območje:

Vzreja mladih pegatk z označbo „Pintadeau de la Drôme“ poteka na geografskem območju 256 občin departmaja Drôme, ki se delijo na:

— vse občine v kantonih Bourg de Péage, Crest-Nord, Crest-Sud, Le Grand-Serre, Grignan, Loriol-sur-Drôme, Marsanne, Montélimar I, Montélimar II, Pierrelatte, Romans I, Romans II, Saint-Donat-sur-l’Herbasse, Saint-Paul-Trois-Châteaux, Saint-Vallier, Tain-l’Hermitage, Bourg-les-Valence, Portesles-Valence,

— kanton Bourdeaux, razen občin Bézaudun-sur-Bine, Bouvières in Tonils,

— kanton Buis-les-Baronnies, razen občin Beauvoisin, Bellecombe-Tarendol, Bésignan, Plaisians, Poët-en-Percip, Rioms, Rochebrunne, La-Roche-sur-le-Buis, La-Rochette-du-Buis, Saint-Auban-sur-Ouvèze, Sainte-Euphémie-sur-Ouvèze, Saint-Sauveur-Gouvernet in Vercoiran,

— kanton Chabeuil, razen občine Le-Chaffal,

— kanton Die, razen občin Aix-en-Diois, Chamaloc, Laval-d’Aix, Marignac-en-Diois, Molières-Glandaz, Montmaur-en-Diois, Ponet-et-Saint-Auban, Romeyer, Saint-Andéol, Saint-Julien-en-Quint in Vachères-en-Quint,

— kanton Dieulefit, razen občin Comps, Orcinas, Teyssières in Vesc,

— kanton Nyons, razen občin Arpavon, Chaudebonne, Eyroles in Valouse,

— kanton Rémuzat, razen občin La-Charce, Chauvac-Laux-Montaux, Cornillac, Cornillon-sur-l’Oule, Lemps, Montferrand-la-Fare, Pelonne, Poët-Sigillat, Pommerol, Roussieux, Saint-May in Verclause,

— kanton Saillans, razen občin La-Chaudière, Eygluy-Escoulin, Rimon-et-Savel,

— kanton Saint Jean en Royans, razen občin Bouvante in Léoncel.

Na splošno je za večino zemljišč na tem pridelovalnem območju mogoče ugotoviti, da se na površju hitro segrejejo in zlahka osušijo.

Vse občine na tem območju v povprečju ležijo na manj kot 500 m nadmorske višine. Vključene so bile samo 3 občine, ki ležijo na več kot 500 m nadmorske višine, vendar je njihova mikroklima ustrezna zaradi ugodne lege zemljišč, to so:

— Poët-Celard (547 m) v kantonu Bourdeaux,

— Gigors-et-Lozeron (585 m) v kantonu Crest-Nord in

— Montréal les Sources (605 m) v kantonu Rémuzat.

Reja mladih pegatk od prvega dne do odstranitve poteka na geografskem območju.

Valjenje, zakol in pakiranje proizvodov lahko potekajo zunaj območja ZGO.

4.4 Dokazilo o poreklu:

Vsi izvajalci v proizvodni verigi so registrirani (valilnica, proizvajalci krme, rejci, klavnice).

Za vsako serijo mladih pegatk se registrirajo naslednji dokumenti: izjava valilnice o vzpostavitvi dejavnosti, dobavnice za en dan stare mlade pegatke, izjava o odvozu v klavnico in dobavnica iz klavnice, izjava o etiketah, ki so bile po zakolu uporabljene za mlade pegatke, in izjava o deklasiranih mladih pegatkah. Vse etikete so oštevilčene. Na trupe živali se namestijo etiketa z individualno številko, pečat (samolepljiva etiketa, na kateri je številka odobritve klavnice in ki je predhodno razrezana na 3 dele, tako da je ni mogoče odlepiti cele) in/ali etiketa z rokom uporabe in oznako zdravstvene ustreznosti ali nazivom klavnice. Sledljivost proizvoda se zagotovi s preverjanjem skladnosti teh podatkov.

4.5 Metoda pridobivanja:

Za vzrejo mladih pegatk z označbo „Pintadeau de la Drôme“ je značilno:

— uporabljajo se počasi rastoče rase, dobljene s križanjem več ras, katerih posamezni osebki imajo skupno značilnost, fenotip, organoleptično značilnost in to, da so po poreklu iz departmaja Drôme,

— gostota ptic v zaprtih prostorih je največ 13 živali/m2, ki morajo od 6. do 8. tedna dalje, odvisno od letnega časa, imeti dostop do voljere, katere površina je dvakrat večja od površine zaprtega prostora in ki v višino meri več kot 2 m, vanjo pa imajo prost dostop od 9. ure zjutraj do mraka,

— krma je 100-odstotno rastlinskega izvora, z minerali in vitamini, od tega je v fazah rasti in pitanja najmanj 70 % žitaric, od 10. tedna dalje pa vključuje pitanje z grozdnimi peškami, in sicer z razdeljevanjem med jato ali z lijaki z največ 250 kilogrami na zaprti prostor s površino 400 m2,

— starost ob zakolu znaša najmanj 87 dni in največ 100 dni,

— razvrščanje trupov v klavnici (izbor in razvrščanje trupov s tanko kožo, „obloženo“, vendar ne premastno, brez dodane vode, vsaj iz razreda A in mase najmanj 850 g brez drobovine in 1 100 g z odstranjenim črevesjem).

Vsi postopki se izvajajo na geografskem območju, razen valjenja, zakola in pakiranja, ki lahko potekajo zunaj proizvodnega območja.

4.6 Povezava:

Povezava z geografskim poreklom temelji na

zgodovinskem slovesu

ta je povezan z dejstvom, da so vzrejo mladih pegatk na tem območju poznali že konec 19. stoletja. Mlade pegatke v majhnem številu redijo na številnih kmetijskih gospodarstvih v departmaju Drôme, dobavljajo pa jih v velika mesta na jugovzhodu, kjer je jed zelo cenjena;

izvedenci, ki jih je leta 1969 imenovalo prvostopenjsko sodišče v mestu Valence (departma Drôme), so ugotovili, da mlade pegatke v departmaju Drôme vzrejajo že od nekdaj. Prodaja mladih pegatk je bila zelo razširjena med obema vojnama, obstajala pa je verjetno že precej pred prvo svetovno vojno. O velikosti trga lahko sklepamo na podlagi veleprodajnih računov iz 30. let prejšnjega stoletja;

sedanjem slovesu

ta starodavni sloves je leta 1969 potrdilo prvostopenjsko sodišče v mestu Valence (departma Drôme), ki je mladi pegatki iz departmaja Drôme dodelilo appellation d'origine garantie (zaščiteno označbo porekla);

„Pintadeau de la Drôme“ je dobila zelo pomembno mesto v lokalni kulinariki, zlasti pa je cenjena v uglednih restavracijah s tega območja;

njen sloves se potrjuje na različnih prireditvah, kot je Concours Général Agricole (splošni kmetijski sejem), na katerem je „Pintadeau de la Drôme“ leta 1996 prejela bronasto medaljo, pa tudi na degustacijah, na katerih se zbere širša javnost, na primer na degustaciji v Bruslju leta 1993, na kateri se je zbralo več kot 1 500 ljudi iz stroke;

po mladi pegatki z označbo „Pintadeau de la Drôme“ je danes veliko povpraševanja pri potrošnikih, pa tudi sicer jo najdemo na številnih jedilnikih restavracij s tega območja. Poleg tega se povezuje z „izvirnimi in kakovostnimi“ proizvodi s tega območja, kar dokazuje vodnik z naslovom „Gurmanski izlet po kuhinji in pokrajini departmaja Drôme“ („Promenade gourmande en Drôme — une table et un terroir“);

ta sedanji sloves je potrdila tudi študija o prepoznavnosti, ki je bila decembra 2005 izvedena na pobudo Syndicat de Defense du Pintadeau de la Drôme (združenja za zaščito mlade pegatke z označbo „Pintadeau de la Drôme“):

— od 75 do 85 % potrošnikov je že slišalo za „Pintadeau de la Drôme“,

— mlada pegatka uživa sloves in ugled pri distributerjih in potrošnikih pegatk v regiji Rhône-Alpes, zlasti na lyonskem območju;

drugih posebnostih

V departmaju Drôme je bilo perutninarstvo vedno zelo razširjeno na kmetijskih gospodarstvih, na katerih so se prvotno ukvarjali z zelo večnamenskim kmetijstvom. Ta kmetijska gospodarstva so se začela razvijati v 60. letih 20. stoletja, ko se je njihova proizvodnja specializirala. Tudi vzreja mladih pegatk pod označbo „Pintadeau de la Drôme“ se ni izneverila temu pravilu. Objekti za nastanitev teh rejnih živali so danes posebej prilagojeni in značilni za vzrejo mladih pegatk z označbo „Pintadeau de la Drôme“, saj so opremljeni z voljerami, kot velevajo lokalni običaji.

Zanimivo je poudariti, da tega sistema izpusta z voljero ne poznajo na drugih območjih vzreje mladih pegatk.

Rejci mladih pegatk z označbo „Pintadeau de la Drôme“ torej uporabljajo način vzreje, ki je posebnost tega območja in temelji na:

— uporabi ras, značilnih za to območje: „Pintadeau de la Drôme“ izhaja iz počasi rastočih ras. V zootehniškem smislu so dobro opredeljene, nastale pa so s križanjem več ras, posameznim osebkom, ki jih sestavljajo, pa je skupno to, da izvirajo iz departmaja Drôme,

— ugodnem podnebju, povezanem z načinom vzreje, ki je posebnost tega območja: območje vzreje mladih pegatk z označbo „Pintadeau de la Drôme“ je jasno opredeljeno na območjih z najboljšo lego in na najbolj odcednih tleh. Sončno podnebje, značilno za departma Drôme, ugodno vpliva na razvoj mladih pegatk, poleg tega živali spodbuja h gibanju v voljeri. Ta način vzreje, ki posnema naravne navade mladih pegatk, tem živalim pušča veliko svobode na soncu in vetru doline reke Drôme. „Pintadeau de la Drôme“ se tako lahko giblje na svežem zraku, kar neposredno vpliva na značilno temno obarvanost kože in mesa teh živali ter njihovo zamaščenost,

— krmi, povezani s tem območjem: za dnevni obrok mladih pegatk „Pintadeau de la Drôme“ velja, da glavno krmo mladih pegatk sestavljajo žita in žitni otrobi (70 % v fazah rasti in pitanja). Ti se v glavnem pridelujejo v departmaju Drôme (koruza, pšenica, ječmen …).

Od 10. tedna dalje krma vključuje grozdne peške. Za starodavni način vzreje na tem območju je bilo namreč značilno, da so domači perutnini razdeljevali tropine iz stiskalnic in pulpo, ki je nastala pri destilaciji, saj je znano, da so nekdaj na večini kmetijskih gospodarstev v departmaju Drôme pridelovali svoje vino za lastno porabo na kmetiji. Vsa pričevanja govorijo o tem, da so tropine iz stiskalnic in pulpo, ki je nastala pri destilaciji, razdeljevali domači perutnini in da so bile mlade pegatke nore na peške.

Ta starodavni in tradicionalni postopek se izvaja še danes in čeprav danes grozdne peške ne izvirajo več neposredno s kmetijskega gospodarstva, pa njihova uporaba kot krme za pitanje ostaja značilnost, zaradi katere je „Pintadeau de la Drôme“ tako posebna.

Ta krmni dodatek pitanju, skladen s starodavnimi običaji tega območja, izboljšuje okus, kar je potrdila senzorična analiza, in sicer poudarja „divji“ značaj mesa, kar mu daje izrazitejši okus ter čvrstejšo in bolj vlaknasto teksturo.

4.7 Nadzorni organ:

Naziv: Qualite-France SA Naslov: Le Guillaumet 60 Avenue du Général De Gaulle 92046 Paris La Defense Cedex FRANCE Tel. +33 141970074 Faks +33 141970832 E-naslov: —

4.8 Označevanje:

Navedejo se besede „Pintadeau de la Drôme“.

Sklic na objavo specifikacije:

http://www.inao.gouv.fr/repository/editeur/pdf/CDCIGP/CDCPintadeauDeLaDrome.pdf